Manie: Vet in die vuur . . . oor botter | Landbou
Manie verneem die hooggeregshof in Pretoria het Clover, wat aansoek gedoen het om 'n interdik teen Siqalo Foods, gelyk gegee dat Stork Butter Spread se etiket misleidend is. Die hof het gelas die etiket moet binne sewe dae van produkte verwyder word.
Waar dit nie moontlik is nie, moet die produkte vernietig word. Siqualo Foods besit ook die handelsmerke Flora en Rama. Manie se bronne sê egter dat die maatskappy 'n aansoek bring vir verlof tot appél en dat dié mediumvetproduk – wat uit 38% botter en 62% plantolies en ander bestanddele bestaan – vir eers wettig op die winkelrakke bly.
Waarnemende regter Livhuwani Vuma het op 12 November gesê Stork mag nie onwettig met Clover meeding deur gemodifiseerde botterprodukte te bemark met 'n etiket waarin die woord "butter" die oorheersende eienskap is nie.